અઇમ્મએ મઅસુમીન (અ.સ.) ની મુલાકાતનું સન્માન પ્રાપ્ત કરવું અને તેઓની બારગાહમાં ગૌરવ પ્રાપ્ત કરવાની તમન્ના રાખવી દરેક મોઅમીનના દિલમાં હોય છે. કુરઆને કરીમની સ્પષ્ટ આયતો, વિશ્ર્વાસપાત્ર અને સનદથી મેળવેલી હદીસોના પ્રકાશમાં આ વાત સંપૂર્ણ છે કે ખુદાની રાહમાં શહીદ થનાર જીવતા છે. આપણા બધા ઇમામો યા તો તલ્વારથી શહીદ કરવામાં આવ્યા અથવા ઝેર આપીને શહીદ કરવામાં આવ્યા. આ બધા હઝરતો (અ.સ.) બધા શહીદોના સરદાર અને તેઓના આગેવાન છે. અઇમ્મએ મઅસુમીન (અ.સ.) હાલમાં જીવંત છે. એટલું જ નહિ બલ્કે આપણને જોઇ પણ રહ્યા છે. આપણી વાતોને સાંભળી રહ્યા છે અને જવાબ આપી રહ્યા છે જો કે આપણે એ લાયક નથી કે તેઓના પવિત્ર અવાજને સાંભળી શકીએ.